המחקר מבקש להעמיק את הבנתנו ביחס ל**אמונות ולתפישות הקיימות בחברה המאופיינת בסכסוך מתמשך ועיקש, תוך התמקדות בסכסוך הישראלי פלסטיני**. המחקר מתמקד באותו **פלח אוכלוסייה בסכסוך, אשר באופן מסורתי מתנגד ליישוב הסכסוך בדרך של פשרה**. בהקשר של הסכסוך הישראלי-פלסטיני המחקר מתמקד **בסקטור המתנחלי**, אשר רוב הנמנים עליו מתנגדים, באופן מסורתי, לישוב הסכסוך בדרך של פשרה טריטוריאלית ואחרת. כמו כן, המחקר מתמקד **בבני נוער**. גיל הנעורים מהווה תקופה מעצבת בחיי האדם, במהלכה מתגבשת גם תפישתו הפוליטית והאידאולוגית של הנוער ביחס למציאות חייו, ובכלל זה ביחס לסכסוך הישראלי-פלסטיני.

בהינתן מיקוד זה באמונות ותפישות ביחס לסכסוך הישראלי פלסטיני בקרב נציגי הדור הצעיר של ציבור ניצי כלפי הסכסוך, מחקר זה מבקש לענות על השאלה **אלו אמונות, תחושות ותפישות בנוגע לסכסוך הישראלי-פלסטיני מתקיימות בקרב בני נוער ישראלים יהודים המתגוררים בישוב קהילתי מעבר לקו הירוק**.

הספרות מציעה עושר מחקרי ביחס לאמונות ותפישות של סכסוכים אתנו-לאומיים שונים. (רשימה חלקית כוללת את**Burton**. 1987, **Azar**. 1990, **Kriesberg**. 1993, **Bar-Tal**. 1998, **Rouhana & Bar-Tal**. 1998. **Salomon**. 2002, **Pronin, Gilovich & Ross**. 2004, **Sagi, Adwan & Kaplan**. 2002, and **Nathan, Trimble, &** **Fuxman**. 2015,) קריסברג (**Kriesberg**. 1993) הוא זה שטבע את המונח '*עיקש*' (intractable) ביחס לסכסוך, בהתייחסו לכך שסכסוך עיקש הוא בעל מאפיינים המקשים על יישובו בדרכי שלום. אזאר (**Azar**. 1990) וברטון (**Burton**. 1987) מאפיינים סכסוכים ממושכים ככאלה שעוסקים בזהות, ביטחון והכרה. רוחאנה ובר-טל (**Rouhana & Bar-Tal**. 1998) מאפיינים סכסוכים ממושכים ככאלה הלוקים בטוטליות, ממושכות (protractedness), מרכזיות, אלימות ותפישה של אי יכולת לפותרו. בר-טל (**Bar-Tal.** 1998) מפרט אמונות חברתיות שונות, ביניהן, צדקת מטרות הצד שלי, עליונות הביטחון, דה-לגיטימציה של האחר, דימוי עצמי חיובי המדגיש קורבנות, פטריוטיות, אחדות ושלום, ואמונות נוספות.

ספרות נרחבת מתייחסת גם לאמונות ותפישות המאפיינות באופן ספציפי את הסכסוך הישראלי-פלסטיני. (רשימה חלקית כוללת את **Bar-Tal.** 1998**, Rouhana & Bar-Tal**. 1998, **Sagi, Adwan, & Kaplan**. 2002**, Ron & Maoz**. 2013a. **Ron & Maoz**. 2013b, **Nathan, Trimble, &** **Fuxman**. 2015, , **אלחדף ובר-און**. 2010, **הלפרין, אורן ובר-טל**. 2010). במחקריהם, בר-טל (**Bar-Tal.** 1998) ורוחאנא ובר-טל (**Rouhana & Bar-Tal**. 1998) מפרטים את הביטויים של אמונות המאפיינות סכסוכים מתמשכים ועיקשים בסכסוך הישראלי-פלסטיני. הלפרין, אורן ובר-טל (2010) מוסיפים את השפעתו של המימד הרגשי בסכסוך ומתייחסים לפחד ושנאה כחסמים בפני ישוב הסכסוך. אלחדף ובר-און (2010) בוחנים את האמונות הללו כפי שמשתקפות ביחס לאירועים מרכזיים בנרטיב של כל צד. רון ומעוז בודקים את עד כמה מעורבות במפגשי דו-שיח בין ישראלים לפלסטינים יכולה למתן הדרה מוסרית ולפתח דאגה מוסרית (**Ron & Maoz**. 2013a) ועד כמה עד כמה השתתפות ממושכת בסדנאות דיאלוג בין-קבוצתי ישראלי-פלסטיני תרמה לשינוי תפישת העולם של המשתתפים הישראלים-יהודים ביחס לסכסוך הישראלי-פלסטיני ולפתרונו (**Ron & Maoz**. 2013b). נתן, טרימבל ופוקסמן בודקים עד כמה השתתפות בתוכנית שיתוף-פעולה ישראלי-פלסטיני מביאה לשינוי אמונות ותפישות ביחס לסכסוך. (**Nathan, Trimble, &** **Fuxman**. 2015)

מחקר זה מרים תרומה לחקר סכסוכים בהתמקדו באוכלוסייה אשר באופן מסורתי הינה ניצית כלפי הסכסוך. מטבע הדברים, ישוב סכסוך דורש מעבר תפישתי ושינוי אמונות בקרב מגזרים שונים בחברה. קיימים מחקרים רבים המתייחסים לתהליכי פיוס בקרב קבוצות ניציות, אולם **אין מחקר רב המתייחס לאמונות ולתפישות ביחס לסכסוך הישראלי-פלסטיני מצד מגזרים בחברה הישראלית אשר מתנגדים לישוב הסכסוך בדרך של פשרה**. וייסברוד בודקת את ההיתכנות של מלחמת אזרחים בישראל בשל פשרה ישראלית, וסוקרת אמונות של ציבור המתנחלים ביחס למדינה ולסכסוך. (**Weissbros.** 2009) ביליג (2006) בודקת האם תפישת מציאות כמסוכנת מביאה לשינוי בעמדות של מתיישבי גוש קטיף כלפי המשך ההתיישבות. רוזנברג (2009) שם במוקד מחקרו בני נוער בעלי השקפת עולם ניצית, ובודק את תגובתם לראיון טלביזיוני עם מחבלת. מחקרים אלה, כמובן, אינם מספקים תמונה נרחבת באשר לתפישות ולאמונות של ציבור ניצי ביחס לסכסוך אתנו-לאומי.

כאמור, בספרות הקיימת אודות אמונות ותפישות בסכסוך הישראלי-פלסטיני, לרוב נפקד מקומם של נחקרים המתגוררים מעבר לקו הירוק, ובני נוער בכלל זה. רון ומעוז חקרו מנחים ישראלים-יהודים של קבוצות דיאלוג ישראליות-פלסטיניות ומשתתפים ישראלים-יהודים בקבוצות דיאלוג שכאלה (Ron & Maoz. 2013a,. Ron & Maoz., 2013b בהתאמה), רוס חקרה משתתפים בתוכניות של שני ארגונים המקדמים שיתוף פעולה ישראלי פלסטיני (Ross. 2014), חלבי וזק חקרו משתתפים ישראלים ויהודים במפגשים של בית הספר לשלום בנווה שלום-וואחת אל סלאם (חלבי וזק. 2006), שאשא-ביטון חקרה מתבגרים ישראלים ופלסטינים (שאשא-ביטון. 2010), שגיא ועדוואן ושגיא, עדוואן וקפלן חקרו בני נוער ישראלים ופלסטינים (Sagi & Adwan. 2006, Sagi, Adwan & Kaplan. 2002), ואלחדף ובר-און חקרו בני נוער ישראלים המתגוררים בתל אביב (אלחדף ובר-און 2010). יוצא דופן הוא מחקרו של רוזנברג המתמקד בבני נוער בעלי השקפת עולם ניצית (רוזנברג. 2009).

בהינתן מיעוט המחקר בהקשר של תפישות ואמונות של סכסוך על אוכלוסייה המתגוררת מעבר לקו הירוק, בני נוער בכלל זה, מחקר הבודק אמונות, תחושות ותפישות בנוגע לסכסוך הישראלי-פלסטיני בקרב בני נוער ישראלים יהודים המתגוררים מעבר לקו הירוק יכול להאיר זוויות התייחסות חדשות שטרם קיבלו ביטוי בספרות.

במחקר שנערך על בני נוער המתגוררים בישוב קהילתי מעבר לקו הירוק עולה מאפיין בדבר נגיעה אישית של אוכלוסיית המחקר כלפי הסכסוך הישראלי פלסטיני, זאת בפן הטריטוריאלי שלו. נגיעה אישית זו יוצרת דואליות בין הלאומי לאישי. היינו, התפישות והאמונות המאפיינות את המרואיינים במחקר נובעות לא רק מתוך אידאולוגיה, כפי שהמרואיינים מאפיינים אותה, אלא מתוך חשש **אישי** להיעקר מהבית, בית במובן הרחב: משפחתי-חברתי-קהילתי - בו גדלו ובו הם גרים. נגיעה אישית זו משמעותית מכיוון שהיא מקנה מימד נוסף, רגשי ורב עוצמה, לאמונות ולתפישות בהן המרואיינים מחזיקים, מחזקת אותן, וכפועל יוצא מכך מחזקת את המימד העיקש (intractable) של הסכסוך.

נקודה זו משמעותית הואיל והיא מרחיבה את יריעת המחקר ביחס לאמונות ותפישות של סכסוך, ותורמת תובנה נוספת למחקר הקיים. תובנה זו מראה כי בקרב אוכלוסייה בעלת נגיעה אישית לנושאים בליבת הסכסוך יכול להתקיים תמהיל בו הלאומי והאישי מעורבים, ודבר זה יכול להעצים תפישות ואמונות של סכסוך.

המחקר מעמיק את הבנתנו אודות אמונות ותפישות בחברה מאופיינת סכסוך ממושך ועיקש, ומציג זווית הסתכלות חדשה בנושא, זווית המקפלת בתוכה את ההשפעה האישית שיש לסכסוכים הללו, וליישוב אפשרי שלהם, על אוכלוסיות מסוימות, וכתוצאה מהשפעה זו, על אמונותיהן ותפישותיהן של אוכלוסיות אלה ביחס לסכסוך. תובנה זו מעמיקה את המחקר אודות סכסוך ממושך ועיקש ומראה כי אמונות ותפישות של סכסוך אינן רק תוצר של מאפיינים חברתיים **כלליים**, כי אם יכולות להוות גם תוצר של מאפיינים **פרטיקולריים** הייחודיים לאוכלוסייה שלה נגיעה אישית ביחס למאפיין מסוים של הסכסוך. נגיעה אישית זו, במשולב עם האמונות הכלליות, יכולה להוות גורם המחזק את המימד העיקש של הסכסוך.